พรีเชียสฯกำไรแค่718ล้านหายไป36%
พรีเชียสฯ กำไรสุทธิ 718 ล้านบาท ปี 2554 ลดลง 36% จากรายได้เดินเรือสุทธิหายไป 10% อัตราแลกเปลี่ยน ปันผล 15 สต.
6 ก.พ. 2555

พรีเชียสฯ กำไรสุทธิ 718 ล้านบาท ปี 2554 ลดลง 36% จากรายได้เดินเรือสุทธิหายไป 10% อัตราแลกเปลี่ยน ปันผล 15 สต.
บริษัท พรีเชียส ชิพปิ้ง (PSL) เปิดเผยผลการดำเนินงานประจำปี 2554 มีกำไรสุทธิ 718.52 ล้านบาท คิดเป็นกำไรหุ้นละ 0.69 บาท ลดลง 36.62% เทียบกับปี 2553 กำไรสุทธิ 1,133 ล้านบาท หรือ 1.09 บาทต่อหุ้น
นายคูชรู คาลี วาเดีย กรรมการบริษัท พรีเชียส ชิพปิ้ง กล่าวว่า บริษัทมีกำไรลดลง เนื่องจากในปี 2554 มีรายได้จากการเดินเรือสุทธิ (รายได้จากการเดินเรือสุทธิจากรายจ่ายท่าเรือและน้ำมันเชื้อเพลิง) ลดลงประมาณ 10% จากปีก่อน ซึ่งสาเหตุส่วนใหญ่เนื่องมาจากการลดลงของรายได้จากการเดินเรือโดยเฉลี่ยต่อวันต่อลำเรือ โดยลดลงจาก 12,304 เหรียญสหรัฐ เป็น 11,265 เหรียญสหรัฐ และการขาดทุนจากอัตราแลกเปลี่ยนเงินดอลลาร์สหรัฐซึ่งเป็นสกุลเงินที่ใช้ในการดำเนินงาน ขณะที่ค่าใช้จ่ายในการเดินเรือ (OPEX) เพิ่มขึ้นประมาณ 4% เนื่องจากจำนวนเรือที่ดำเนินงานมีเพิ่มขึ้นในระหว่างปี
อย่างไรก็ตาม ค่าใช้จ่ายในการเดินเรือโดยเฉลี่ยต่อวันต่อลำเรือได้ลดลงเล็กน้อยจำนวน 112 เหรียญสหรัฐต่อวัน ส่งผลให้ค่าใช้จ่ายในการเดินเรือลดลงจาก 4,725 เหรียญสหรัฐ มาอยู่ที่ 4,613 เหรียญสหรัฐ
บริษัทได้บันทึกกำไรจากการขายเรือและอุปกรณ์เป็นเงิน 438 ล้านบาทในปี 2553 แต่ปี 2554 ไม่มีการขายเรือ แต่มีกำไรเล็กน้อยจากการขายสินทรัพย์อื่น จำนวน 1.83 ล้านบาท และได้บันทึกกำไรจากการขายสัญญาสั่งต่อเรือเดินทะเลตามสัญญาการแปลงหนี้ใหม่จำนวน 3 ฉบับ เป็นเงิน 319 ล้านบาทในปี 2554 
ด้านคณะกรรมการบริษัทมีมติจ่ายเงินปันผลอีกหุ้นละ 0.15 บาท ให้กับผู้ถือหุ้นที่มีชื่อในทะเบียนวันที่ 21 ก.พ.นี้ และให้จ่ายเงินปันผลดังกล่าวในวันที่ 5 เม.ย. 2555
ทั้งนี้ จากผลการดำเนินงานปี 2554 บริษัทจ่ายเงินปันผลระหว่างกาลแล้วหุ้นละ 0.40 บาท หากรวมกับครั้งนี้ผู้ถือหุ้นได้รับเงินปันผลรวม 0.55 บาท